**- КОДЕКС -**

**Правила на однесување**

**во фитнес клубот „Pulse Fitness & SPA”**

„Pulse Fitness & SPA” не е само просторија за вежбање. „Pulse“ се единствени од ваков вид лајфстајл клубови кај нас – места каде ние, заедно со членовите, ја делиме нашата заедничка визија за исполнет живот.

Фитнес клубот „Pulse Fitness & Spa” работи врз основа на принцип постојано годишно членство и лимитиран број на активни членови.

За обезбедување на непречена достапност на содржините, висок квалитет на услугите како и потребниот степен на комфорт, сатисфакција и приватност на корисниците на услугите, дисциплински и безбедносни практики во нашиот фитнес клуб, подолу се наведени стандарди и примена на правила на однесување.

1. Работното време на фитнес клубот може да трпи промени во секое време. Посетителите се должни да го почитуваат работното време на фитнес клубот како и договорените термини. Распоредот на групните активности се објавува на веб-страницата pulse.mk.
2. Секој посетител треба да е посветен на својата лична хигиена, да го штити своето здравје и здравјето на другите. Поединецот треба да биде свесен за своите можности, способности и здравствената состојба и ги користи услугите на фитнес клубот на сопствена одговорност и ризик.
3. Посетителите можат непречено да обезбедат пристап и да ги користат услугите на фитнес клубот “Pulse Fitness & SPA” по пријавување односно регистрација на рецепција и доколку соодветниот вид на услуга е однапред платена.
4. Посетителот добива клубска картичка како доказ за регистрација - членство. Право на користење на клубската картичка има само лицето на чие име е заверена. Клубската картичка е лична сопственост и истата не е пренослива на друго лице.
5. Посетителите се должни секогаш да ја носат клубската картичка кога го посетуваат фитнес клубот, истата да ја презентираат на рецепција пред влегување во објектот како и кога тоа ќе им биде побарано од страна на персоналот.
6. Пред започнување на активностите, секој посетител е должен да се обрати до фитнес инструкторите за да им се дадат инструкции за користење на опремата. Во случај на потешкотии или било какви нејаснотии при користењето на содржините, посетителите треба да се обратат за насоки и помош.
7. Фитнес услугите можат да се користат само со соодветна спортска опрема, удобни и чисти патики. Персоналот на фитнес клубот ќе оневозможат употреба на содржини на секој посетител кој не поседува соодветна опрема и чисти патики.
8. Посетителите се должни да се придржуваат кон упатствата и инструкциите на фитнес клубот при користење на СПА содржините.
9. При користење на содржините во фитнес клубот задолжителна е употребата на крпа. На рецепција и непосредно пред влез, на секој член ќе му биде задолжен 1 (еден) мал бесплатен пешкир за лична употреба. Пешкирот се раздолжува на рецепција пред напуштање на објектот.
10. Посетителите треба да ги остават и заклучат своите лични работи во доделеното сигурносно шкафче а клучот/шифрата е во нивно владение до завршувањето на активностите и напуштањето на објектот. Посетителите се целосно одговорни за сите свои лични работи кои ги внесуваат во објектот и фитнес клубот “Pulse Fitness & SPA” не презема било каква одговорност во случај на губење, оштетување или кражба на личните предмети.
11. Доколку посетителот увиди дефект или било каков недостаток на справите и опремата, како и било какво недолично и несоодветно однесување на друг посетител во објектот, должен е веднаш да го пријави тоа кај персоналот на фитнес клубот.
12. Посетителите се должни да ги користат справите и опремата ефективно, да го чуваат имотот на фитнес клубот и да ги почитуваат инструкциите бидејки во спротивно, ја превземаат целосно одговорноста за евентуално причинета штета.
13. Секој посетител по завршувањето на користењето на секоја справа или опрема, должен е да ја остави во чиста и уредна состојба, во спротивно истиот ќе биде задолжен од страна на персоналот на фитнес клубот да ја врати во првичната состојба и каква што ја затекнал пред започнувањето на активноста.
14. Секој посетител е должен по завршувањето на секоја активност да ги врати реквизитите на своето место.
15. Резервации можат да се прават на рецепција или е-маил. Фитнес клубот ќе ги обезбеди услугите само за целосно платените резервации и за бараниот/доделениот термин. Фитнес клубот го задржува правото да го задржи наплатениот износ доколку се поништи резервацијата 3 (три) часа пред почетокот на терминот како и во случај на “no show” од страна на корисникот. Дополнително, фитнес клубот може да ги поништи или одбие резервациите во случаи на поправки, организирање на настани или други оправдани околности за што однапред ќе го извести корисникот.
16. Малолетните лица до навршени 14 години можат да учествуваат во организираните групни активности на фитнес клубот и да ги користат содржините под надзор на фитнес инструктор.
17. Малолетните лица од 15 години до стекнување на полнолетство, можат да ги користат содржините и да учествуваат во активностите на фитнес клубот по претходно одобрение/согласност од страна на законскиот застапник.
18. Се забранува:

* влегување во објектот без соодветна спортска опрема и чисти патики;
* за мажи, вежбање без маица, маица без ракави или во друга облека која не соодејствува со спортската култура;
* секое однесување кое ја нарушува удобноста, приватноста и концентрацијата на другите посетители и го попречува текот на активностите;
* секое однесување со кое се нарушува редот, мирот, дисциплината, безбедноста и спротивно на инструкциите на фитнес клубот и неговиот персонал;
* носење накит, скапоцености и друг вид на метал при вршењето на активностите;
* внесување на алкохолни пијалоци, храна, наркотични средства и оружје;
* фотографирање и снимање во тоалети и соблекувални;
* фотографирање и снимање на другите посетители без нивно знаење и одобрување;
* пушење во сите простории;
* фрлање на отпад надвор од местата означени за тоа;
* користење на услугите во алкохолизирана состојба или под дејство на наркотични и други психотропни супстанции и прекурсори;
* внесување на миленици и
* внесување и употреба на предмети од стакло.

1. Одговорност е на секој посетител да ги следи сите објавени правила и услови. Секое лице што ќе го нарушува редот и нема да ги почитува правилата за однесување или инструкциите на персоналот ризикува да му биде ограничен или забранет пристапот до услугите како и да биде отстранет од објектот.
2. Фитнес центарот “Pulse Fitness & SPA” редовно го контролира почитувањето на правилата за однесување.
3. Фитнес клубот “Pulse Fitness & SPA” ги одржува просториите и опремата во објектот во исправна состојба, врши постојан видео надзор и го задржува правото привремено да го ограничи или забрани пристапот на посетителите до одредени услуги или простории, по основ на превенција, безбедност, поправки, одржување и други активности.
4. Фитнес клубот “Pulse Fitness & SPA” го задржува правото да не му дозволи пристап на посетителот доколку не поседува клубска картичка, одбива да приложи лична исправа за идентификација или доколку има заостанати парични обврски.
5. Фитнес клубот “Pulse Fitness & SPA” не сноси одговорност за било какви настанати повреди, инциденти и штета од евентуални повреди настанати како резултат на несоодветна здравствена и физичка состојба на посетителот како и од неодговорно постапување и однесување на истиот.
6. Фитнес клубот “Pulse Fitness & SPA” го задржува правото еднострано да ја откаже клубската картичка на членот согласно основите наведени во член IV, точка (4) од Општите услови и правила за членство, објавени на pulse.mk.
7. Посетителите ќе се сметаат за известени во поглед на сите промени во врска распоредите на спортовите како и за промените во одредбите на овој Правилник преку веб-страницата pulse.mk

Ви благодариме што ги следите правилата на фитнес клубот „Pulse Fitness & SPA”

Ви посакуваме пријатен тренинг и престој!

*/Последна применлива верзија со архивски број 03-25/1 од 28.01.2020 година/ објавена на pulse.mk*